РЕПУБЛИКА МАКЕДОНИЈА

МИНИСТЕРСТВО ЗА КУЛТУРА

Предлог на закон за поттикнување на домашното творештво

Скопје, април 2013 година

Предлог на закон за поттикнување на домашното творештво

Предмет на уредување

Член 1

Со овој закон се уредуваат начинот и постапката за финансирање на создавањето нови вокално-инструментални композиции од забавната и од народната музика, надлежноста на Јавното претпријатие Македонска радио-телевизија - Скопје и други прашања.

Поттикнување за создавање нови композиции

Член 2

(1) Заради поттикнување на развојот на домашната новосоздадена забавна и народна музика, Јавното претпријатие Македонска радио-телевизија - Скопје со средства од Буџетот на Република Македонија финансира создавање на 200 композиции годишно, од кои 150 од областа на забавната и на народната музика и 50 детски композиции.

(2) Со средства од Буџетот на Република Македонија, Јавното претпријатие Македонска радио-телевизија - Скопје финансира создавање на нови вокално-инструментални композиции (во натамошниот текст: композиции) во следните категории:

- категорија „таленти“ - 10 композиции годишно;

- категорија „афирмиран изведувач“ - 20 композиции годишно;

- категорија „истакнат изведувач“ - 35 композиции годишно;

- категорија „врвен изведувач“ - 37 композиции годишно;

- категорија „ѕвезди“ - 28 композиции годишно;

-категорија „композиции со кои се афирмираат семејните вредности или многудетните семејства“ - 10 композиции годишно;

- категорија „детски композиции“ - 50 композиции годишно;

-категорија „композиции со текст со кој се афирмира историјата на Македонија, во смисла на нејзината борба за државност и самостојност, или се афирмира Република Македонија (во натамошниот текст: композиции со кои се афирмира РМ) - 10 композиции годишно.

(3) По категориите од став (2) алинеи 1, 2, 3, 4, 5, 6 и 8 на овој член се финансираат 75 композиции годишно од областа на забавната музика и 75 композиции годишно од областа на народната музика.

**Значење на одделни изрази во овој закон (поимник)**

Член 3

Одделни изрази употребени во овој закон го имаат следново значење:

1. „Јавност“, во смисла на овој закон, значи достапност на композицијата, под еднакви услови, до поголем број лица, надвор од потесниот круг на роднини или лични познанства.
2. „Јавно соопштување“, во смисла на овој закон, значи јавно изведување (изведба во живо) или јавно пренесување преку звучник, екран или друго техничко средство на изведбата на композицијата во живо, на звучната или визуелната снимка на композицијата и радиодифузно емитување на изведбата на композицијата или на снимката на композицијата.
3. „Автор на композиција“, во смисла на овој закон, е физичко лице кое го создало авторското музичко дело – композицијата како: автор на музиката, автор на текстот и автор на аранжманот.
4. „Музички уметник“, во смисла на овој закон, е физичко лице кое создава или изведува музичко дело.
5. „Изведувач“, во смисла на овој закон, е пејач кој изведува композиција од областа на забавната или народната музика.
6. „Детска композиција“, е композиција која е наменета за најмладите изведувачи, со музика, текст и аранжман приспособени за младата популација.
7. „Снимка“, во смисла на овој закон, е отелотворување на запис на тон на звуци или звучни појави кои можат да бидат восприемани, умножени или соопштени со помош на технички средства.
8. „Фонограм“, во смисла на овој закон, е снимка на звуци од изведба.
9. „Спот“, во смисла на овој закон, е носач на слика, со снимка на подвижни слики и придружен звук, која може да биде восприемана или соопштена со помош на технички средства .
10. „Продуцент на фонограм“, во смисла на овој закон, е физичко или правно лице што ја презема иницијативата, организацијата и одговорноста за прво снимање на изведбата на композицијата.
11. „Продуцент на спот“ е физичко или правно лице што ја презема иницијативата, организацијата и одговорноста за првата снимка на спотот.
12. „Солистички концерт“, во смисла на овој закон, е концерт одржан во живо, во придружба на вокално-инструментална група (состав на изведувачи), со сценографија и озвучување во сала со капацитет од најмалку 700 седишта.
13. „Албум“, во смисла на овој закон, е фонограм на кој се содржани минимум 8 композиции.
14. „Сингл“, во смисла на овој закон, е фонограм на кој е содржана една композиција.
15. Учество на финална вечер на Меѓународната манифестација „ЕВРОСОНГ“, во смисла на овој закон, е учество на изведувачи од РМ на финална вечер по 2004 година и учество на изведувачи на РМ во периодот од 1998 до 2004 година кога согласно со правилата на Меѓународната манифестација „ЕВРОСОНГ“ не беа востановени полуфинални квалификации, туку манифестацијата се одвиваше во една финална вечер.

Конкурс за создавање нови композиции

Член 4

(1) За создавање нови композиции во областа на забавната и на народната музика и за создавање детски композиции, Јавното претпријатие Македонска радио-телевизија - Скопје во текот на годината објавува квартални конкурси во декември, април, јуни и септември.

(2) Конкурсите се објавуваат во средствата за јавно информирање и на веб- страницата на Јавното претпријатие Македонска радио-телевизија - Скопје и траат 90 дена од денот на објавувањето.

(3) Конкурсите се објавуваат на најмалку една половина од страницата во два од весниците што се издаваат на македонски јазик и во еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(4) Конкурсите задолжително ги содржат условите за учество на конкурсот.

Право за учество на конкурсот

Член 5

(1) На конкурсот може да конкурира изведувач како поединец или група изведувачи со оригинална композиција која досега не е јавно изведена.

(2) Изведувачот и авторите на композицијата треба да се државјани на Република Македонија.

(3) Изведувачот којшто поднесува барање на конкурсот треба да достави склучен преддоговор или договор со авторот на музиката, авторот на текстот, авторот на аранжманот и продуцентот за композицијата за која поднесува барање на конкурсот или изјава дека тој е автор на музиката, односно текстот, односно аранжманот.

(4) Во прилог кон барањето, задолжително треба да се достави и композицијата напишана во два идентични клавирски изводи со испишан хармонски текст и три идентични примероци на текст напишан на македонски јазик, со кирилско писмо, односно на јазикот на заедниците, како и демоснимка или финална снимка на композицијата.

(5) По исклучок од став (4) на овој член, изведувачот кој конкурира во категоријата „ѕвезди“ на конкурсот доставува само барање, без да достави во прилог композиција напишана во два идентични клавирски изводи со испишан хармонски текст и три идентични примероци на текст напишан на македонски јазик, со кирилско писмо, односно на јазикот на заедниците, како и демоснимка или финална снимка на композицијата.

(6) Еден изведувач може да конкурира на конкурсот во една категорија со неограничен број композиции.

(7) На конкурсот нема да бидат поддржани композиции со текстови со кои се нарушуваат јавниот ред и мир и уставниот поредок на Република Македонија, се компромитира репутацијата на Република Македонија, се промовира говор на омраза, кршење на човековите права или се заговара употреба на дрога, алкохол и коцка.

(8) Ако за композиција избрана на конкурс, во согласност со овој закон, во судска постапка се докаже дека е плагијат, изведувачот, односно авторот на музиката, на текстот и на аранжманот нема право да учествува на наредните конкурси.

(9) Во случајот од став (8) на овој член, изведувачот е должен да ги врати добиените средства за композицијата.

Износи со кои се финансираат композициите

Член 6

(1) На еден ист изведувач во текот на годината може да му бидат поддржани најмногу три композиции.

(2) По исклучок од став (1) од овој член, на еден ист изведувач од категоријата „ѕвезди“ може да му бидат поддржани најмногу 2 композиции годишно.

(3) Композициите избрани на конкурсот во: категоријата „таленти“, категоријата „афирмиран изведувач“, категоријата „истакнат изведувач“, категоријата „врвен изведувач“, категоријата „композиции со кои се афирмираат семејните вредности или многудетните семејства“ и категоријата „ композиции со кои се афирмира Република Македонија“ се финансираат со средства во износ од 3000 евра, од кои 1500 евра се за звучна снимка на композицијата, а 1500 евра се за продукција на спот за композицијата.

(4) Композиција од категоријата „детски песни“ се финансира со средства во износ од 400 евра.

(5) Композиција од категоријата „ѕвезди“ се финансира со средства во износ од 4500 евра, од кои 3000 евра се за звучна снимка на композицијата, а 1500 евра за продукција на спот за композицијата.

(6) Средствата од ставовите (3), (4) и (5) на овој член се пресметуваат во денарска противвредност според средниот курс на Народна банка на Република Македонија на денот на исплатата на средствата.

Одлучување во врска со конкурсот

Член 7

(1) Во врска со барањата пристигнати на конкурсот одлучува комисијата од член 18 на овој закон која утврдува дали изведувачите ги исполнуваат условите во конкурсот и дава стручно мислење за квалитетот на доставената композиција. Квалитетот на секоја композиција се оценува со бодови од 1 до 10. Композициите кои ќе освојат над 30 бодови ќе влезат во потесната селекција. Во првите два конкурса ќе бидат поддржани најмногу до 37 композиции, а во третиот и во четвртиот квартал по 38 композиции.

(2) По исклучок од став (1) на овој член, комисијата од член 18 на овој закон за категоријата „ѕвезди“ утврдува дали изведувачот ги исполнува условите за категоријата „ѕвезди“ и врз основа на системот на бодирање од член 13 став (3) на овој закон, ги селектира изведувачите од категоријата „ѕвезди“, најмногу 14 изведувачи по конкурс, од кои 7 од забавната музика и 7 од народната музика.

Содржина на барањето во врска со конкурсот

Член 8

Барањето во врска со конкурсот треба да ги содржи следниве податоци:

А) Податоци за изведувачот:

- име и презиме на изведувачот;

- адреса;

- телефон/мобилен телефон/електронска пошта.

Б)Податоци за авторите на композицијата:

- име и презиме на авторот на музиката;

- име и презиме на авторот на текстот;

- име и презиме на авторот на аранжманот.

В) Податоци за продуцентот:

- име и презиме на продуцентот.

Г) Категорија за која се поднесува барањето.

Д)Податоци за композицијата:

- шанр на музиката за која се поднесува барање (народна или забавна музика);

- времетраење на композицијата.

Категорија „таленти“

Член 9

Во категоријата „таленти“ може да конкурира изведувач кој нема издадено албум или сингл или на кој било друг начин нема јавно соопштено своја изведба.

Категорија „афирмиран изведувач“

Член 10

Во категоријата „афирмиран изведувач“ може да конкурира изведувач кој има издадено еден албум или 10 синглови.

Категорија „истакнат изведувач“

Член 11

Во категоријата „истакнат изведувач**“** може да конкурира изведувач кој има издадено до 2 албуми, односно до 20 синглови**.**

Категорија „врвен изведувач“

Член 12

Во категоријата „врвен изведувач“ може да конкурира изведувач кој ги исполнува следниве услови:

- има издадено до 3 албуми или до 30 синглови;

- има одржано до 2 солистички концерти.

Категорија „ѕвезди“

Член 13

(1) Во категоријата „ѕвезди“ може да конкурира изведувач кој исполнува повеќе услови од условите утврдени за категоријата „врвен изведувач“.

(2) Комисијата од член 18 на овој закон, врз основа на бодирање, избира 7 изведувачи од областа на забавната музика и 7 изведувачи од областа на народната музика кои доставиле барања на конкурсот, по принципот на предност на изведувач кој остварил повеќе бодови.

(3) Бодирањето се врши врз основа на следниве критериуми:

|  |  |  |
| --- | --- | --- |
|   | **остварен број на бодови**  | **максимален број на бодови**  |
| 1. Број на албуми издадени во РМ |   | 10 |
| 2. Број на албуми издадени во странство |   | 8 |
| 3. Број на синглови издадени во РМ |  | 10 |
| 4. Број на синглови издадени во странство  |  | 4 |
| 5. Број на солистички концерти во РМ |   | 40 |
| 6. Број на солистички концерти во странство |   | 8 |
| 7. Број на награди добиени во РМ |   | 5 |
| 8. Број на интернационални награди |   | 5 |
| 9. Учество на финална вечер на Евросонг |   | 10 |
| Алтернатива: Изведувачите од областа на народната музика не се бодираат со бодови од точка 9. |  |  |

(4) Максималниот број на бодови што може да ги добие изведувачот во категоријата „ѕвезди“ е 100 бода. За да може да се квалификува, изведувачот од категоријата „ѕвезди“ мора да оствари минимум 51 бод.

**Алтернатива**

(5) По исклучок од став (4) на овој член, максималниот број на бодови за изведувачот од категоријата „ѕвезди“ од областа на народната музика изнесува 90 бода. За да може да се квалификува, изведувачот од категоријата „ѕвезди“ мора да оствари минимум 46 бода.

Композиции со кои се промовираат семејни вредности во општеството или многудетни семејства

Член 14

(1) Во категоријата „композиции со кои се промовираат семејните вредности во општеството или многудетните семејства“ може да конкурира изведувач кој не мора да припаѓа на некоја од категориите од член 2 став (2) на овој закон.

(2) Посебен услов на конкурсот е со текстот на композицијата да се промовираат семејните вредности во општеството или многудетните семејства.

Детски композиции

Член 15

Во категоријата „детски композиции“ може да конкурира еден од авторите на музиката, текстот, аранжманот или продуцентот, по претходна согласност на другите автори, односно продуцентот.

Композиции со кои се афирмира Република Македонија

Член 16

(1)Во категоријата „композиции со кои се афирмира Република Македонија“ може да конкурира изведувач кој не мора да припаѓа на некоја од категориите од член 2 став (2) на овој закон.

(2)Посебен услов на конкурсот е со текстот на композицијата да се афирмира историјата на Македонија во смисла на нејзината борба за државност и самостојност или да се афирмираат вредностите на Република Македонија.

Листа од која се селектира комисијата

Член 17

(1) Јавното претпријатие Македонска радио-телевизија - Скопје составува листа од 50 автори на музички дела (музика, текст и аранжман), изведувачи и продуценти од која, по случаен избор (лотариски систем), се селектираат членовите на комисијата која ќе одлучува во врска со конкурсот.

(2) За составување на листата од став (1) на овој член, Јавното претпријатие Македонска радио-телевизија - Скопје во месецот јануари објавува јавен повик.

(3) Јавниот повик се објавува во средствата за јавно информирање и на веб- страницата на Јавното претпријатие Македонска радио-телевизија - Скопје и трае 30 дена од денот на објавувањето.

(4) Јавниот повик се објавува на најмалку половина страница во два од весниците што се издаваат на македонски јазик и во еден од весниците што се издаваат на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(5) За членови на листата, може да бидат селектирани автори, изведувачи и продуценти на музички дела кои ги исполнуваат следниве критериуми:

а) за автори - да има создадено како автор на музика, односно автор на текст, односно автор на аранжман, најмалку 20 композиции, односно текстови, односно аранжмани;

б) за изведувачи - да има издадено најмалку 10 синглови;

в) за продуценти - да има продуцирано најмалку 2 албума.

(6) Кандидатите за членови на листата се селектираат по принцип на бодирање и предност има кандидатот кој остварил поголем број бодови.

(7) Јавното претпријатие Македонска радио-телевизија - Скопје со општ акт ги пропишува постапката за избор на членови на листата, начинот на бодирање и вршењето на селекцијата.

Комисија

Член 18

 (1) Членовите на комисијата (до 7 члена), кои ќе вршат оценување на пријавите на конкурсот, се избираат по случаен избор од листата од член 17 на овој закон, два часа пред да започне оценувањето на пријавите во врска со конкурсот. Членовите се известуваат со брза пошта.

(2) Комисијата одлучува во рок од 24 часа сметано од часот на започнувањето на постапката за оценување на пријавите во врска со конкурсот.

(3) На членовите на комисијата им следува поединечен паричен надомест за извршената работа во износ од 10 000 денари по конкурс.

Надлежност на комисијата

Член 19

Комисијата има надлежност:

-да ги разгледа пријавите во врска со конкурсот и да утврди дали изведувачите ги исполнуваат условите утврдени со овој закон за категоријата за која изведувачот поднел барање;

- да даде стручно мислење за квалитетот на композицијата;

-по принцип на бодирање, да ги селектира изведувачите за категоријата „ѕвезди“ во согласност со критериумите утврдени во член 13 став (3) на овој закон.

Судир на интереси

Член 20

(1) Членовите на комисијата, пред започнувањето на постапката за избор во врска со конкурсот, се должни да дадат писмена изјава со која под целосна материјална, морална и кривична одговорност изјавуваат дека немаат судир на интереси со поднесените барања на конкурсот.

(2) Доколку член на комисијата изјави дека има судир на интереси, на негово место, по истиот систем, се избира нов член.

(3) Доколку на конкурсот биде избрана композиција чиј автор на текст, автор на музика, автор на аранжман, изведувач или продуцент бил член на комисијата која вршела избор, изборот за таа композиција ќе се поништи.

(4) Во случај од став (3) на овој член, изведувачот е должен да ги врати добиените средства.

Распределба на средствата

Член 21

(1) Доколку во некоја од категориите од член 2 став (2) на конкурсот се пријавени помалку композиции или се направи избор на помал број композиции, преостанатите средства од предвидениот буџет за тој конкурс и за таа категорија, сразмерно се распределуваат во категоријата во која е евидентен голем број квалитетни композиции .

(2) Доколку тоа е присутно во повеќе категории, средствата се распределуваат сразмерно по тие категории.

(3) Во случај на став (1) и (2) на овој член, одлука донесува директорот на Јавното претпријатие Македонска радио-телевизија - Скопје.

Одлуки во врска со конкурсите

Член 22

(1) Директорот на Јавното претпријатие Македонска радио-телевизија - Скопје по предлог на комисијата од член 18 на овој закон, веднаш по доставувањето на предлогот на комисијата донесува одлуки за резултатите на конкурсот.

(2) Одлуките од став (1) на овој член се објавуваат на веб-страницата на Јавното претпријатие Македонска радио-телевизија - Скопје **.**

Склучување договори

Член 23

(1) Согласно со одлуките од членот 22 на овој закон, директорот на Јавното претпријатие Македонска радио-телевизија - Скопје склучува поединечен договор со изведувачот чија пријава е прифатена на конкурсот.

(2) Co договорот од став (1) на овој член се утврдуваат композицијата за која се доделуваат средствата, категоријата на изведувачот, висината на средствата, динамиката и рокот за реализација, доставувањето на извештаите, контролата и надзорот на наменското користење на средствата и други прашања со кои се регулираат правата и обврските на договорните страни.

(3) Изведувачот е должен наменски да ги користи средствата добиени на конкурсот.

(4) Изведувачот е должен во рок од четири месеци, сметано од денот на склучување на договорот од став (1) на овој член, до Јавното претпријатие Македонска радио-телевизија - Скопје да достави снимка од композицијата и снимка од спотот за композицијата.

(5) Доколку изведувачот во рокот од став (4) на овој член не достави снимка од композицијата и снимка од спотот за композицијата, тој е должен да ги врати без одлагање добиените средства на Јавното претпријатие Македонска радио- телевизија - Скопје.

(6) Јавното претпријатие Македонска радио-телевизија - Скопје врши контрола на наменското користење на средствата и ја следи реализацијата на предметот на договорот од став (1) на овој член.

Надзор

Член 24

Надзор над примената на овој закон врши Министерството за култура.

Преодни и завршни одредби

Член 25

Директорот на Јавното претпријатие Македонска радио-телевизија - Скопје ќе го донесе актот од член 17 став (7) на овој закон во рок од 30 дена од денот на влегување во сила на законот.

Член 26

Првиот конкурс ќе се објави во јануари 2014 година.

Член 27

Овој закон влегува во сила на осмиот ден од денот на објавувањето во „Службен весник на Република Македонија“, а ќе се применува од 1.1.2014 година.

Член 28

Овој закон важи до 31.12.2018 година.